b'\n_START_ARTICLE_\nWestmalle (panimo)\n_START_PARAGRAPH_\nWestmallen panimo (Brouwerij der Trappisten van Westmalle) on belgialainen luostaripanimo. Se sijaitsee Westmallen kyl\xc3\xa4ss\xc3\xa4, Belgiassa Onze-Lieve-Vrouw van het Heilig Hart -sisterssil\xc3\xa4isluostarissa._NEWLINE_Westmalle on suurin ja kaupallisin trappist-oluita tuottavista panimoista. Luostari tuottaa my\xc3\xb6s maitoa ja juustoa. Panimo valmistaa kolmea erilaista pintahiivaolutta.\n_START_SECTION_\nHistoriaa\n_START_PARAGRAPH_\nLuostari perustettiin vuonna 1794, mutta trappistiluostari siit\xc3\xa4 tuli vasta 22. huhtikuuta 1836. Samana vuonna apotti Martinus Dom aloitti pienen panimon rakentamisen, ja 10. joulukuuta tarjoiltiin lounaalla ensimm\xc3\xa4isen kerran oman panimon olutta. Alkuvuosina olutta tehtiin vain omaan tarpeeseen. Paikallinen myynti luostarin porteilta alkoi vuonna 1856 ja tukkukauppa vuonna 1921._NEWLINE_Westmalle on pannut tummaa olutta vuodesta 1856, mutta nykyinen dubbel perustuu ensi kerran vuonna 1926 tehdyn oluen reseptiin._NEWLINE_Vuonna 1934 panimo kehitti ensimm\xc3\xa4isen tripel-tyyppisen trappist-oluen. Sek\xc3\xa4 dubbelin ett\xc3\xa4 tripelin on sanottu saaneen alkunsa Westmallesta._NEWLINE_Panimoon rakennettiin uudet tuotantotilat vuonna 1991 ja uusi pullotuslinja vuonna 2000. Nykyinen pullotuskapasiteetti on 45\xc2\xa0000 pulloa tunnissa ja vuosittainen tuotantom\xc3\xa4\xc3\xa4r\xc3\xa4 120\xc2\xa0000 hehtolitraa (2004).'